Margrethe Vestager (RV), 2013-04-05:
Først og fremmest vil jeg gerne takke for den overvejende meget positive modtagelse af lovforslaget og specielt jo den balance, som ordførerne fra Venstre, Socialdemokratiet, Dansk Folkeparti, Radikale Venstre og SF har lagt.
Der er nemlig en meget klar og ansvarlig bevidsthed om, at der her er forslag, som kunne komme lige fra partibogen, og så er der forslag, som man måske aldrig nogen sinde havde håbet at se.
Men der er bevidstheden om, at man må være klar til at teste tingene, så længe det er inden for rimelighedens grænser.
At friheden ikke er grænseløs, er jo åbenlyst, hvis man ser på noget af baggrundsmaterialet, og vi har også haft samråd om spørgsmålet i Kommunaludvalget, for det er jo faktisk ikke sådan, at alt, hvad kommunerne har ansøgt om, er i det her lovforslag.
Det her lovforslag er jo en bearbejdning af de ting, man havde ønsket sig.
Vi har jo fra regeringens side fremsat et lovforslag, hvor forslagene er inden for grundloven, inden for konventionerne, inden for EU-retten og jo også på en sådan måde, at man som kommune ikke kan få en bedre økonomisk stilling på nabokommunens bekostning eller kan fremhæve sig selv ved at være en del af en frikommune.
Derved er forslagene i sagens natur hegnet ind, for det må være sådan, at der må være en rimelighed både i forhold til nogle af de grundlæggende ting, i forhold til vores frihedsrettigheder og selvfølgelig også i forhold til økonomien.
Derfor er frikommuneforsøget ikke et forslag om grænseløs frihed.
Det er et forslag om at prøve ting af, som kommuner har mod på, som de tror vil gøre det bedre at være borger, og som kan udvikle deres måde at drive kommunen på.
Jeg skal ikke give mange bemærkninger til den sjældne forbrødring, der er mellem Enhedslisten og Det Konservative Folkeparti, men kun konstatere, at den er der, og sætte et mærke i kalenderen, for som den konservative ordfører sagde, så sker det ikke så tit.
Men nogle gange sker det jo.
Jeg har bare en bemærkning, nemlig til spørgsmålet om frivillighed, som vi forhåbentlig får en langt større drøftelse af.
Regeringen har den ambition at genoplive det charter for samspil mellem frivillig og offentlig opgavevaretagelse, som blev lavet for vel efterhånden 10 år siden, men jo meget gerne på en måde, så vi kommer derhen, hvor det ikke bliver til sådan en lidt gold diskussion om, at nu skal de frivillige rykke ind, mens det offentlige rykker tilbage, men som en diskussion, der anerkender, at man kan forskellige ting.
Man kan en ting som medarbejder i en socialforvaltning eller hjemmeplejen.
Man kan noget andet som frivillig besøgsven eller som den, der sidder og tager telefonen i en livlinje.
De to ting kan supplere hinanden og gøre, at vores samfund bliver stærkere.
Det er ikke en trussel, hverken for det ene eller for det andet.
Så den frivillighedsdiskussion håber jeg at vi får en meget bred deltagelse i.
Men det synes jeg ikke skal lægge hindringer i vejen for, at vi kan give mennesker mulighed for at være frivillige også på mere vidtgående måder, f.eks. når man er på efterløn.
Det, som Venstres ordfører nævnte, nemlig at komme i gang med at se på, hvad resultaterne så er, vil jeg gerne kvittere for.
Jeg synes ikke, at den allerførste ros af, at ting ser fine ud, skal gøre, at man straks springer til at udbrede det til hele landet.
Men hvis det viser sig, at vi, inden det samlede forsøg er afsluttet, kan se, at det her har, også når det er testet ikke kun en gang, men i 2-3 gennemløb, positive effekter, synes jeg, at vi skal drage de erfaringer og overveje, om det er noget, der skal kunne afspejles i den generelle lovgivning ved at tage forpligtelser væk.
Noget af det kommer vi under alle omstændigheder til at diskutere, fordi vi jo bl.a. i Beskæftigelsesudvalget har bedt Carsten Koch og en lille kreds af kompetente folk om at se på det.
De kommer til at se på nogle af de samme ting, og derfor vil vi vende tilbage til det.
Og der spiller frikommuneforsøgene på beskæftigelsesområdet selvfølgelig også en rolle i deres syn på, hvordan vi kan gøre det her enklere, og hvordan vi kan få et langt stærkere fokus på det, der er beskæftigelsessystemets opgave, nemlig at få ledige tilbage på arbejdsmarkedet, snarere end at følge det ene og det andet og det syvogtyvende proceskrav.
Det vil jeg meget gerne deltage i en diskussion af også i udvalget, når vi er nået hen på den anden side og forhåbentlig med den positive tilkendegivelse, der er i dag, har vedtaget lovforslaget.
Det her er det sidste lovforslag om frikommuneforsøget.
Derefter begynder den fase, hvor vi finder ud af, på hvilket tidspunkt vi kan tage gode og dårlige erfaringer ind og tage konsekvensen af dem.
Så jeg vil meget gerne kvittere for den tilgang til det.